פליפה רודריגס

פליפה חורחה רודריגס ואז'ה (בספרדית: Felipe Jorge Rodríguez Valla; נולד ב-26 במאי 1990) הוא כדורגלן אורוגוואי המשחק בעמדת הקשר ההתקפי בקוסקו.

קריירה
רודריגס התחיל את הקריירה שלו בקבוצת בוסטון ריבר ממונטווידאו, במדיה ערך את הופעת הבכורה שלו ב-8 באוקטובר 2011 בתיקו 1–1 נגד דפורטיבו מלדונדו. ב-27 בדצמבר 2011 הבקיע רודריגס את שער הבכורה שלו בקריירה, בניצחון 2–0 על הורקאן. ב-16 ביולי 2012 הושאל רודריגס לסרו, וב-7 ביולי 2013 הושאל לחצי שנה לאל טנקה סיסלי, אליה חזר לחצי שנה נוספת ביולי 2014.

ב-29 בינואר 2015 הושאל רודריגס לדפנסור ספורטינג, במדיה כבש תשעה שערים והגיע עמה לרבע גמר קופה ליברטדורס. בהמשך הושאל גם לצ'יאפס המקסיקנית, קיטו מאקוודור וגודוי קרוס הארגנטינאית, וביולי 2018 שוחרר מבוסטון קלאב וחתם בקבוצת בוליבר מבוליביה, במדיה כבש שבעה שערים ב-22 הופעות. בינואר 2019 חתם רודריגס באליאנסה לימה מליגת העל הפרואנית, ובמדיה זכה בעונה זו בקלאוסורה כאשר כבש שמונה שערים ב-33 הופעות והיה סגן מלך השערים של הקבוצה.

ב-7 בינואר 2020 הגיע רודריגס לישראל וחתם לעונה וחצי בהפועל תל אביב. ב-12 בינואר ערך את הופעת הבכורה שלו בליגת העל, כשנכנס כמחליף בניצחון 2–1 על בני יהודה, ושלושה ימים לאחר מכן כבש בפנדל את שערו היחיד במדי הפועל תל אביב, בניצחון 3–0 על בני סכנין בגביע המדינה. בליגה ערך שבע הופעות עד תום עונת 2019/2020, ובסופה שוחרר מהמועדון.

ב-20 באוגוסט 2020 חתם רודריגס באלדוסיבי מליגת העל הארגנטינאית.

קישורים חיצוניים

הערות שוליים

כדורגלנים אורוגוואים
קשרי כדורגל אורוגוואים
כדורגלני דפנסור ספורטינג
כדורגלני צ'יאפס
כדורגלני ליגה דה קיטו
כדורגלני גודוי קרוס
כדורגלני קלוב בוליבר
כדורגלני אליאנסה לימה
כדורגלני הפועל תל אביב
כדורגלני אלדוסיבי
כדורגלנים זרים בישראל
ספורטאים אורוגוואים במקסיקו
ספורטאים אורוגוואים באקוודור
ספורטאים אורוגוואים בארגנטינה
ספורטאים זרים בבוליביה
ספורטאים זרים בפרו
ספורטאים אורוגוואים בישראל
אורוגוואים שנולדו ב-1990